***К О Н К У Р С
за
25 стипендии "Гипсън"
за студенти с високи академични постижения,***

***чиито семейства имат ниски материални възможности***
**П Р А В И Л Н И К
за провеждане на конкурса**

**I. Кандидатите трябва да отговарят на следните условия:**

1. Да са приети за студенти в първи курс за учебната 2022-2023 г;
2. Да са записани в редовна форма на обучение, държавна поръчка;
3. Да са от семейства с доказани ниски материални възможности;
4. Да имат успех от завършеното средно образование не по-нисък от много добър 4.50;
5. Да имат успех от кандидатстудентските изпити не по-нисък от много добър 4.50;

**II. Необходими документи:**

1. Молба формуляр
Подписана декларация за доброволно и информирано съгласие за обработка на личните данни
Копие от дипломата за завършено средно образование;
2. Документ (уверение) за приемане в български университет (че студентът е записан редовно) с указан успех от приемните изпити;
3. Документ за доходи на всеки от родителите/настойниците от трудови правоотношения.
*(Издава се от местоработата. Удостоверението трябва да съдържа информация за изплатените суми за минимум последните 6 месеца)*
4. Удостоверение за декларирани доходи на кандидата и на неговите родители.
*(Издава се от Националната агенция за приходите по местоживеене и е безплатно. Удостоверението трябва да съдържа информация за декларирани доходи за 2021 година или да пише, че няма данни за такива доходи)*
5. Декларация, собственоръчно написана и подписана от кандидата дали той или член на неговото семейство имат регистрирани фирми *(не е необходимо да се заверява нотариално)*.

**III. Срок за подаване на документите:   до 24 ноември 2022 г.**

**Място на подаване:    Фондацията, София, бул. "Цариградско шосе" № 113А**
или по пощата на хартиен носител (важи клеймото)

***(Документите се подреждат по описания в точка II ред).***

**ДОКУМЕНТИ ПО ИМЕЙЛ НЕ СЕ ПРИЕМАТ !**

Експертна комисия от представители на Фондацията, представители на Американската Фондация за България, сем. Гипсън и представители на академичните среди разглежда документите, проверява тяхната достоверност, класира кандидатите по академични постижения и материални възможности и определя стипендиантите.

За учебната 2021-2022 година стипендията е в размер на 2,500 лв. годишно (250 лв. месечно и е осигурена за 10 учебни месеца -- от 1 октомври 2021 г. до 31 юли 2022 г., включително). Изплаща се на два пъти по 1,250 лв. в началото на съответния семестър след представяне на изискваните документи.

**В края на всеки учебен семестър стипендиантите представят уверение за успеха си, *който не трябва да е по-нисък от много добър 4.50,* след което стипендията им се подновява (изплаща).**

**Стипендията не се изплаща за текущия семестър, ако студентът:**

* не е взел всички полагащи се изпити;
* не е представил уверение за успех;
* има успех по-нисък от много добър 4.50;
* не е предоставил информация за променени данни за контакт (телефон, адрес или имейл).

**Стипендията може да бъде прекратена**, ако в рамките на три последователни семестъра даден стипендиант:

* не е взел всички изисквани изпити;
* не е представил уверение за успех;
* има успех по-нисък от много добър 4.50;
* не е предоставил информация за променени данни за контакт (телефон, адрес или имейл).

Стипендиите са с намерението да продължат до завършване на бакалавърска степен, при наличие на средства и при положение, че стипендиантите отговарят на изискванията на този правилник.